Informovanie verejnosti o začatí tvorby právneho predpisu

Ministerstvo hospodárstva SR pripravuje návrh nariadenia vlády Slovenskej republiky, ktorým sa mení a dopĺňa **nariadenie vlády Slovenskej republiky č. 195/2018 Z. z.**, ktorým sa ustanovujú podmienky na poskytnutie investičnej pomoci, maximálna intenzita investičnej pomoci a maximálna výška investičnej pomoci v regiónoch Slovenskej republiky v znení neskorších predpisov.

**Cieľom návrhu bude umožniť schválenie vyššej intenzity regionálnej investičnej pomoci pre investičné projekty**, ktoré zároveň spadajú do pôsobnosti nariadenia Európskeho parlamentu a rady (EÚ) 2024/795 z 29. februára 2024, ktorým sa zriaďuje Platforma strategických technológií pre Európu („platforma **STEP**“) a mení sa smernica 2008/87/ES a nariadenia (EÚ) 2021/1058, (EÚ) 2021/1056 a iné súvisiace nariadenia (ďalej len „nariadenie STEP“).

Na základe uvedeného návrhu bude možné **zvýšiť maximálnu intenzitu pomoci o 10 percentuálnych bodov.** Napríklad, pre investíciu na východnom Slovensku (základná intenzita 50 %), by bolo možné navýšiť intenzitu o 10 percentuálnych bodov na 60 %, **ak sa bude realizovať v oblasti spadajúcej pod nariadenie STEP**.

Takéto navýšenie bude možné sčítať (kumulovať) so štandardným zvýšením intenzity pre stredný podnik o 10 percentuálnych bodov alebo pre malý podnik o 20 percentuálnych bodov. Zároveň je možné v okresoch určených na podporu z Fondu na spravodlivú transformáciu použiť aj zvýšenie o ďalších 10 percentuálnych bodov.

Z dôvodu takýchto kumulácií sa v návrhu zavádza aj **strop pre zvýšenie intenzity investičnej pomoci do výšky 75 %.** Uvedené je v súlade s čl. 14 ods. 14 nariadenia Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy.

Okrem uvedeného sa návrhom nariadenia vlády má nahradiť pojem najmenej rozvinutý okres pojmom **prioritný okres** v súlade s návrhom zákona o podpore prioritných okresov a o zmene a doplnení niektorých zákonov.

Predpokladaný dátum účinnosti nariadenia vlády má byť od 1. februára 2025.

Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania návrhu.

Návrh bude predmetom aj medzirezortného pripomienkového konania.

Kontaktné údaje:

Mgr. Dominik Susa

riaditeľ odboru investícií a priemyselných parkov

email: dominik.susa@mhsr.sk